# 1. előadás

Előadó: Ropolyi László

## Internetfilozófia

Az internetnek a *filozófiája* lesz a téma. Nem honlapszerkesztési metodológia, hanem filozófiai elemzés lesz.

Filozófiai elemzés: Valamilyen kritikai gondolkodásmód mellett elkötelezve magunkat a dolgok értelmének megtalálása. Nekünk is ez a célunk

Alapvető kérdés: Mi értelme van az internetnek? Miért csinálják az emberek ezt? Ez nem hétköznapi módon (pl.: Mert csak!), hanem filozófiailag lesz megválaszolva.

### Motiváció

Meta-szintű elemzés: Mi értelme van az internet értelmét keresni?

### Filozófia természete, jellege

Mit jelent az internetről filozófiai módon gondolkodni?

## Motiváció

Az internet kb. 30 éve létezik. Azóta próbáljuk megérteni, hogy mi ez. Kialakulása óta radikálisan változott. Ezeket a változásokat is érdemes lenne követni.

1950-1960 körül az amerikai védelmi minisztérium projektje volt. Eredeti célja a harmadik világháborúra felkészülve, az alatti robusztus kommunikációs hálózat kialakítása. Robusztus: Jól tűri bizonyos részeinek kiesését. Elosztott jellegű működésmód. Régen a kommunikációs központokat, parancsnoki pozíciókat mindig lebombázták. Egy-egy ilyen központ kiesése ne vezessen az internet összeomlásához.

Még nem tört ki a világháború, de annak ellenére az internet él és virul. Hallatlan fejlődést mutatott; Minden más technikánál intenzívebben. Javasolt olvasnivaló: H. Zakon angol nyelvű grafikonos, szlogenes leírása az internet fejlődéséről, alakulásáról.

## Elemzésünk során két nehézséggel szembesülünk

## 1 Mindenütt jelen levőség

Angolul: Omnipresence. Az internet mindenütt jelen van. (Mint egy isten.) Az internet ma a társadalomnak és emberi létnek minden szegletében ott van. Ez azért probléma, mert a viszonyokat nem tudjuk megállapítani. Nem világos, hogy melyik fontos, melyik nem. Eltűnik az a különbség, hogy "az erre van kitalálva". A lényeges és lényegtelen összefüggések összemosódnak.

Erre több megoldás létezik:

1. Társadalomelemzés a szociológiából: *Rétegződés.* Az internet társadalmi képződmény, tehát az emberi társadalom működéséről szóló leírások biztosan illenek rá. Nézzük meg, hogy a szociológia mit tud mondani! A rétegződés fontos a szociológiában. Az internetnél az úgy nevezett "Digitális szakadék" felel meg ennek. Az internet növeli a társadalmi különbségeket. (Ez nekünk nem jó megoldás, csak egy újabb réteg.)
2. Politológia (a politikatudományból): *Hogyan működik jól a demokratikus intézményrendszer?* Ezt az elméletet másolják le a gyakorlatban a skandináv államok. Mindenkinek van internet hozzáférése, és nyilvánossá tették a közéletet. Pl.: Svédországban minden, a közösségi életre vonatkozó dokumentumot nyilvánosságra hoznak. Ez az e-demokrácia.
3. Pszichológia: *Függőség.* A Facebook chat, online beszélgetés például ilyen igény. Az internet megvonása után az alany ugyan olyan mellékhatásokat mutat, mint például az alkoholfüggőségben szenvedők.
4. Mérnöki: *Milyen típusú hálózatokat érdemes kiépíteni.* Ez csak mechanikai szinten foglalkozik az internettel, rendszergazdáknak és hálózatépítőknek való.
5. Bármilyen más, az internettől független diszciplináris leírás: Meg tudja mutatni a dolog lényegét egy-egy oldalról. De legyünk kritikusak! Lehet ugyan használni ezeket a leírásokat, de nem mindig lesznek teljesek. Mi mindegyik megközelítést szeretnénk figyelembe venni.
6. Teljes leírás csak a filozófia módszereivel érhető el. *A filozófia alapja a világ. Nem szűk nézőpontú.* Minden más leírás elfogult.

(Második nehézség az → Egyidejűség, a részt vevő megfigyelő (önmegfigyelés). Két alcímmel később tárgyaljuk.)

### Filozófia

Bármit, amit vizsgálunk, azt az összes többi létezőhöz hozzámérjük. Egy komplett, teljes, egész leírást kell nyújtani. Minden egyéb létezőhöz való viszonyában mutatkozzon. Minden mással összehasonlítjuk.

Miben azonos minden mással és miben nem azonos minden mással. Ehhez arra van szükség, hogy ne korlátozzuk le nézőpontunkat. Lehetetlen ez? A filozófiának 2500 éves történelme van. Ez alatt sok érdekes eljárást kitaláltak e cél elérése érdekében.

A mindenütt jelen levőség probléma megoldása tehát, hogy nem egy tudományos diszciplínával közelítjük meg, hanem filozófiával.

### Arisztotelész

I.e. IV században született, ekkor, az ő közreműködésével jöttek létre a szaktudományok. Arisztotelész előtt nem léteztek tudományterületek.

Metafizika. A világhoz való viszonyunk ez után kettős lett. *Szaktudományos* (szempont, aspektus, valamelyik oldal kiemelése) és *filozófiai* (mint létező, egész, teljes) megközelítések léteznek.

A szaktudomány alapos, pontos, egzakt módon dolgozik. A filozófiának más módszerei vannak.

## 2 Egyidejűség

A második probléma.

Az internet megértésének komoly gátja, hogy benne vagyunk a megértendő folyamatokban, éppen most zajlanak.

A folyamat zajlása és a folyamat elemzése egyidejű, ami a tudományos módszerekben szokatlan helyzet. Általában kívülről ránézünk az elemzendő tárgyra. Térben és időben különválunk a tárgytól. Erre szükségünk van az objektivitáshoz. Így tudunk megszabadulni a szubjektív komponenstől.

Az internet vizsgálatánál ezt nem tudjuk külső szemlélőként megtenni.

### Két kitérő

Régen tanúskodás → Ma a tudományos közösség bármely tagja megkérdőjelezheti az eredményt.

Kvantummechanika: Csak a megfigyelés során "ugrik be" a részecske egy állapotba. Hol a határ megfigyelő és megfigyelt között?

### Részt vevő megfigyelő (önmegfigyelés)

Részt vevő megfigyelő (önmegfigyelés) gyakran előfordul például az antropológiában. De ott megoldható részben, az elkülönített törzsek vizsgálatával. Még ma is vannak szinte érintetlen szigetek, ahova a modern gondolkodásmód és eszközök még nem jutottak el.

Hogyan lehet ezt megoldani az internetnél? Meg kell engedni, el kell fogadni, hogy résztvevő megfigyelést használjunk. Az önmegfigyelés kényszeréből származó korlátokat valahogyan le kell küzdeni.

Pszichológiában létezik erre módszer: Első-, második-, és harmadik személyű leírás:

* Első: Állítás saját magunkról.
* Második: Objektívan vizsgáljuk a velünk szemben levő embert.
* Harmadik: Két ember kommunikál. Egy rajtuk kívül levő embert tekintik.

Filozófiai gondolkodásmód itt is segít, abban az értelemben, hogy a filozófiának van egy nagyon fontos módszere; a gondolkodás.

A gondolkodás leírásához igénybe vehetjük a reflexió és az önreflexió fogalmait.

A fogalomhasználat mindig reflektálást és önreflektálást kíván. Az ember nem csak gondolkodik, hanem arról is gondolkodik, hogy miért gondolkodik.

"Ki az, aki filozofál? Aki bonyolítja a dolgot."

## Filozófiából nem egy van. Filozófiából mindig sok van.

A tudományok mindig törekszenek arra, hogy a helyes rendszert, a helyes elméletet, a helyes metodológiát kitalálják, és utána azt és csakis azt használják. Törekszenek az egyre.

A filozófia is egy egységet akar felmutatni, de egy sokféléből összeálló egységet. Hogyan lehet az összes emberi tapasztalatot egyetlen rendszerben kezelni? Nem egyféleképpen. A filozófiák tehát száma végtelenül nagy.

Elköteleződhetünk egy filozófiai álláspont mellett, de olyankor tudnunk kell, miért. Fogjuk követni például Arisztotelész módszereit a következő fejezetekben. Indokoljuk most meg, miért.

Miért? Mert sikeresen megválaszolt olyan kérdéseket, mint: Mi az, hogy természet, ember, társadalom, műalkotás, alkotmány? Válaszait többé-kevésbé elfogadjuk ma is. Ezért érdemes hitelt adni az arisztotelészi filozófiának.

Mondhatjuk, hogy itt egy arisztotelészi internetfilozófiát csinálunk.

Lényege: Arisztotelész egy összetett (komplex) rendszerként tekintett mindenre. Az arisztotelészi elképzelés a komplexitásról a következő: Egy valóságos létező mindig összetett. Ha meg akarjuk érteni, akkor több szempontból is meg kell érteni. Az okokat kell megértenünk. Nem egyet, négyet:

1. Anyagi
2. Formai
3. Ható
4. Cél

A következő fejezetekben ezt részletesebben megbeszéljük.